钦定古今图书集成/历象汇编/庶征典/第024卷 > 群书备考 > 《太阳合朔不亏赋》〈以圣德元通阳精洞照为韵〉唐·杨发
## 钦定古今图书集成/历象汇编/庶征典/第024卷 > 群书备考 > 《太阳合朔不亏赋》〈以圣德元通阳精洞照为韵〉唐·杨发

“悬象告祥，垂衣表圣。阴慝将作而潜灭，阳光当亏而
更盛。羲和率职，徒降物以宵兴；尧舜临轩，方并明而
晓映。上方以忧勤御极，濬哲承天，声教既昭乎下土，
灾蚀因消于上元；景丽高云，已照临于物外。位移正
寝，空警戒于事先。”晓次箕中，时惟冬仲，天子夕惕而
惭虑，太史先期而誓众。于是雾霁闲原，云归幽洞，圆
“规杲耀，发瑞彩于踆乌；爱景冲融，动和鸣于彩凤。是
月惟朔，昇轮自东，焕大社之晨气，照清朝之晓风。币
奚假于词祝，鼓宁烦于奏工。遂使皆仰之人，既无虞
于薄蚀；惜阴之士，咸有望于再中。谅天听之自迩，信
宸心之遂通。”仰稽圣谟，遐考天则，运行虽由于黄道，
应感自符于元德。辉华增焕，观光必达于幽阴；氛祲
皆消，揆影无差于晷刻。道敷阳教，德叶炎精，麟效祉
而不𩰚，葵向影而皆倾。观台登望之时，渐欣光被；史
册退书之际，益讶文明。至乃扬彩宫围，增华廊庙，人
动佳色，物含清照，若合璧之无瑕，比重轮而有曜。黄
琬之巧言莫启，由此缄词，叔辄之望叹无闻，徒兹载
笑。道契元化，祯回太阳。躔次罔亏于顺晷，贞明以合
于重光。固齐天而比德，垂永永于皇唐。